SL Uradni list Evropske unije C 18/12

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 18/04)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

ZAHTEVEK ZA SPREMEMBO V SKLADU S ČLENOM 9

„PECORINO TOSCANO“

št. ES: IT-PDO-0217-01228-16.5.2014

ZGO ( ) ZOP ( X )

1. Postavka v specifikaciji proizvoda, na katero se sprememba nanaša

—

☐

—

☒

—

☐

—

☐

—

☒

—

☐

—

☒

—

☐

—

☐

2. Vrsta spremembe

—

☒

—

☐

—

☐

—

☐

3. Spremembe

Vrsta proizvoda

Opis proizvoda

Natančneje je bilo določeno, da je sir z mehkim testom „Pecorino Toscano tenero“ in sir s trdim testom zorjeni „Pecorino Toscano stagionato“.

Dodan je bil ta stavek: „Zaradi omejitve odpadkov iz proizvodnje je ob upoštevanju zgoraj navedenih zahtev glede teže in višine proizvodnja sira ‚Pecorino Toscano‘ v obliki, ki ni valjasta, dovoljena izključno za proizvod, namenjen predpakiranju (v rezinah, v kockah, nariban).“

Sprememba zunanjega videza sira „Pecorino Toscano“ je dovoljena le za proizvod, ki bo predpakiran, in sicer v rezinah, v kockah in nariban.

Zaradi te spremembe se nikakor ne spreminjajo notranje značilnosti sira, saj so razmerja med težo in višino ohranjena: velikost premera kroga namreč ustreza velikosti stranice paralelepipeda. Naravni procesi zorenja ostajajo nespremenjeni in hkrati omogočajo znatno omejitev odpadkov iz proizvodnje, ki nastanejo zaradi razreza.

Metoda pridobivanja

Dodano je bilo dovoljenje za uporabo rastlinskega sirila: gre za star toskanski način proizvodnje pekorina (ki je bil omenjen že v zahtevku za registracijo, vloženem leta 1985 na nacionalni ravni), ki je bil v zadnjih letih znova uveden kot značilna raba na ozemlju, pa tudi zaradi proizvodnje sirov, namenjenih za košer trge.

Pojasnjena je bila možnost suhega soljenja, ki je bila že v prejšnjem besedilu predvidena kot „neposredno dodajanje soli“.

V specifikaciji je bil v zvezi z zorenjem izraz „prostori“ nadomeščen z izrazom „primerno okolje“; najvišja temperatura je bila z 12 °C povišana na 15 °C, največja relativna vlažnost pa z 90 % na 95 %.

Namen te spremembe je nekoliko razširiti razpon temperature in vlažnosti okolja, v katerem poteka zorenje sira „Pecorino Toscano“, da lahko zori v kleteh in naravnih jamah in/ali jamah, ki jih je človek spremenil, vendar so brez zunanjega sistema nadzora temperature in relativne vlažnosti zraka. Z meritvami je bilo mogoče ugotoviti, da so med letom v nekaterih od številnih jam in kleti, ki so se štele za primerne za zorenje sira „Pecorino Toscano“, ker je v njih mogoče proizvesti sire, popolnoma skladne s standardi proizvoda, vrednosti temperature (največ 15 °C) in relativne vlažnosti (največ 95 %) nekoliko višje od vrednosti, ki so bile do zdaj določene v specifikaciji. Uporaba kleti in jam za zorenje je sicer značilna za sektor proizvodnje sira, in to ne le za sir „Pecorino Toscano“; možnost uporabe takega okolja izboljšuje možnost povečanja vrednosti proizvoda in je poleg tega koristna z vidika varčevanja z energetskimi viri.

Označevanje

Oznaka, ki mora biti na etiketah, je bila spremenjena, da je označba „Pecorino Toscano“ na logotipu bolj poudarjena.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„PECORINO TOSCANO“

št. ES: IT-PDO-0217-01228-16.5.2014

ZGO ( ) ZOP ( X )

1. Ime

„Pecorino Toscano“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

Sir „Pecorino Toscano“ je sir iz polnomastnega ovčjega mleka z območja proizvodnje, z mehkim (mladi „Pecorino Toscano“) ali poltrdim testom (zorjeni „Pecorino Toscano“) značilne teksture, s kratkotrajnim in dolgotrajnim zorenjem, in se glede na dolžino zorenja uporablja kot namizni ali ribani sir; je valjaste oblike z ravnimi ploskvami in rahlo izbočenim obodom naslednjih dimenzij: premer ploskev je 15 do 22 cm, višina oboda je 7 do 11 cm, teža 0,75 do 3,50 kg; pri proizvodu, namenjenem izključno predpakiranju (v rezinah, v kockah, nariban), je dovoljena proizvodnja sira „Pecorino Toscano“ v drugi, in ne valjasti obliki; vsebnost maščobe v suhi snovi za sir s poltrdim testom je najmanj 40 %, za sir z mehkim testom pa najmanj 45 %. Skorja je različnih odtenkov rumene barve do temno rumene; barva skorje je lahko odvisna od obdelave; za mehko testo je značilna bela rahlo slamnata barva, za poltrdo pa rahlo slamnata ali rumeno slamnata barva. Testo ima kompaktno strukturo in je trdo za rezanje pri siru s poltrdim testom, z manjšimi neenakomerno razporejenimi očesci; sir ima aromatičen in prepoznaven okus zaradi posebnih postopkov proizvodnje. Najkrajše obdobje zorenja je 20 dni za sir z mehkim testom in najmanj štiri mesece za sir s poltrdim testom.

3.3 Surovine (samo za predelane proizvode)

Sir „Pecorino Toscano“ se proizvaja iz polnomastnega ovčjega mleka z območja proizvodnje, določenega v specifikaciji. Mleko se lahko uporablja surovo ali toplotno obdelano do pasterizacije. Dovoljena je samo uporaba avtohtonih fermentov iz lokalnih sevov.

3.4 Krma (samo za proizvode živalskega izvora)

Osnovno prehrano ovac mora sestavljati sveža ali posušena krma z naravnih pašnikov na območju, z morebitnim dodatkom sena in enostavnih koncentriranih krmil.

3.5 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje mleka in sira „Pecorino Toscano“ do njegovega trženja, to je po 20-dnevnem zorenju za sir z mehkim testom in štirimesečnem zorenju za zorjeni sir, se morajo izvajati na območju porekla.

3.6 Posebna pravila za rezanje, ribanje, pakiranje itn.

Sir „Pecorino Toscano“ se lahko trži cel, v kosih ali nariban.

3.7 Posebna pravila za označevanje

Razpoznavni logotip ZOP, ki je na sir z mehkim testom vtisnjen s črnilom, na zorjeni sir pa vžgan, mora biti na vsakem celem hlebcu sira „Pecorino Toscano“. Logotip je sestavljen iz navedbe „Pecorino Toscano D.O.P.“, stilizirane podobe črk P in T ter identifikacijske številke sirarne ali zorilca ali pooblaščene pakirnice, ki dejavnost opravlja na območju porekla. Če pakirnica dejavnosti ne opravlja na območju porekla, se navede identifikacijska številka sirarne ali zorilca.

Na vseh etiketah na celih hlebcih, kosih, rezinah sira ali naribanem siru mora navedba „Pecorino Toscano D.O.P.“ ali „Pecorino Toscano D.O.P. stagionato“ (zorjeni) izstopati med vsemi drugimi navedbami na etiketi, pri čemer se uporabijo velikost etikete, pisava in mesto navedbe. Barvna oznaka, katere premer mora biti najmanj 15 mm, se mora v skladu s členom 5 specifikacije proizvodnje pojaviti najmanj enkrat.

4. Jedrnata opredelitev geografskega območja

Območje proizvodnje ZOP „Pecorino Toscano“ zajema celotno ozemlje dežele Toskana, celotno ozemlje občin Allerona in Castiglione del Lago, ki sta del dežele Umbrija, ter celotno ozemlje občin Acquapendente, Onano, San Lorenzo Nuovo, Grotte di Castro, Gradoli, Valentano, Farnese, Ischia di Castro, Montefiascone, Bolsena in Capodimonte, ki spadajo v deželo Lacij.

5. Povezava z geografskim območjem

5.1 Značilnosti geografskega območja

Med naravnimi dejavniki je treba omeniti posebne značilnosti ovčereje, ki se izvaja skoraj izključno na prostem na naravnih pašnikih, bogatih z divjimi rastlinami, ki dajejo mleku za proizvodnjo sira posebne lastnosti.

Med človeškimi dejavniki pa je treba poleg zgodovinsko potrjenega gospodarskega pomena poudariti, da imajo zadevna pašna kmetijska gospodarstva pomembno družbeno vlogo, saj izkoriščajo tako imenovana obrobna območja, ki bi se brez tega postopoma opuščala, kar bi povzročilo siromašenje naravnih virov.

Način reje, divje in gojene rastline, ki so glavna prehrana živali, ter način pridobivanja, ki – vse od temperatur pri proizvodnji do metode zorenja – ovčjemu mleku zagotavlja vse njegove lastnosti, dajejo mleku in končnemu proizvodu posebne značilnosti, zaradi katerih je sir „Pecorino Toscano“ že od nekdaj „nežen“ proizvod.

5.2 Posebnosti proizvoda

Rumena skorja.

Nežen, nikoli izrazit ali pikanten okus.

5.3 Vzročna povezava med geografskim okoljem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Sir zelo starega porekla, katerega navzočnost potrjujejo številna zgodovinska pričevanja od etruščanskega obdobja dalje, se je skozi stoletja razširil po območju, imenovanem „Maremma“, ki se razteza predvsem v deželi Toskana. Proizvod je bil tradicionalno imenovan z imeni, ki napotujejo na geografsko poreklo, ali s splošnejšim poimenovanjem „toscano“ (toskanski). Sčasoma se je glede na zelo podobne značilnosti različnih lokalnih sirov izoblikoval enoten proizvodni standard, vzpostavilo pa se je tudi poimenovanje, ki upošteva zgodovinski in geografski okvir.

Posebne značilnosti sira „Pecorino Toscano“ izvirajo tako iz ovčjega mleka kot iz metode pridobivanja. Živali, ki se pasejo skoraj celo leto, dobijo v divjih in gojenih rastlinah dišave in arome, ki so značilne za podnebje območja porekla ter so hkrati nežne in izrazite. Precej močan okus ovčjega mleka je manj izrazit zaradi podnebja in kakovostnih pašnikov, ki dobro vplivajo na življenje živali in zato tudi na njihovo rejo. Te značilnosti se ohranijo zaradi metod predelave, pri katerih se uporabljajo temperature, enake temperaturi mleka v vimenu, tradicionalno telečje sirilo, minimalno soljenje in temperature zorenja, ki upoštevajo naravno delovanje fermentov. V skladu s toskansko tradicijo sir tudi po dolgih obdobjih zorenja ohrani ta prepoznaven, nežen in nikoli pikanten okus, ki ni preveč izrazit, zaradi katerega sir „Pecorino Toscano“ že od nekdaj prija vsem okusom.

Sklic na objavo specifikacije proizvoda

(Člen 5(7) Uredbe (ES) št. 510/2006 (4))

Sedanja uprava je začela nacionalni postopek ugovora z objavo predloga za spremembo ZOP „Pecorino Toscano“ v Uradnem listu Italijanske republike št. 74 z dne 29. marca 2014.

Celotno besedilo specifikacije proizvoda je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijsko, prehrambno in gozdarsko politiko (www.politicheagricole.it), kjer izberete „Prodotti DOP e IGP“ (v desnem zgornjem kotu zaslona), nato „Prodotti DOP IGP STG“ (na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Glej opombo 2.